A ku famba swo tala emiehleketweni ya mina. Ku cinca tidyondzo a swi nga ta endleka. A ndzi lava ku va gqweta hi mbilu ya mina hinkwayo. Phuraphura leri a ndzi tshamile ndzi vona ri ambariwile hi gqweta a ri ndzi yivile mbilu. Na wona madokodela a ndzi ma vona exibedhlele ma ambarile ya wona magaweni yo basa kambe a ndzi vona onge a ma hanya eka misava yo ka yi nga ri ya mina. Ku handzula munhu a ri karhi a hanya, ku n'wi tlhava hi jekiseni a ri karhi a kalakala, ku n'wi vona a ku fela kwala mahlweni ka wena; e-e, a swi nga ri swa mina. Vudokodela a byi ri ntirho wa kahle kambe ku nga ri ka mina. Mina a ndzi tsakela ku ya tirhisa vutlhari ehubyeni, ndzi humesa munhu loyi vanhu a va ku a nga ka a nga humi enandzwini. Ndzi lwa na tintlhari. Hi lwa hi ku tirhisa mabyongo, ku nga ri tinereta. Ndzi hlula hi byongo. Ku nga halatiwi ngati. Ndzi tirhisa marito yo fana na My learned friend! na va Your worship kumbe Your honour. Hi leswi a ndzi lava swona.